钦定古今图书集成/明伦汇编/氏族典/第151卷 > 《廖用贤尚友录》 > 袁谭
## 钦定古今图书集成/明伦汇编/氏族典/第151卷 > 《廖用贤尚友录》 > 袁谭

按《后汉书袁绍传》：“绍子谭，字显思，绍以继兄后，出为
青州刺史。建安七年，绍薨，未及定嗣。《逄纪》：审配矫绍
遗命，奉尚为嗣，谭自称车骑将军，出军黎阳。曹操度
河攻谭，谭告急于尚，尚自将助谭，谭与操相拒于黎
阳。自九月至明年二月，大战城下，谭尚败，退还邺。操
进军，尚逆击破操，操军还许。郭图、辛评构谭攻尚，战”
于外门，谭败，引兵还南皮。尚复自将攻谭，谭战大败，
婴城固守。尚围之急，谭奔平原，而遣辛毗诣曹操请
救。刘表以书谏谭，尚并不从。曹操救谭，至黎阳，尚乃
释平原还邺。九年三月，尚复攻谭于平原，曹操因此
攻邺。十二月，曹操讨谭，军其门。谭夜遁走南皮，临清
河而屯。明年正月，急攻之，谭欲出战，军未合而破。谭
被发驱驰，追者意非恒人，趋奔之。谭墯马顾曰：“咄儿
过我，我能富贵汝。”言未绝口，头已断地。